[{"text_idx": "#000000", "text": "Arrasateko Udalak laguntzak bultzatu ditu herriko elkarteek antolatutako udalekuetan haurren parte-hartzea sustatzeko"}, {"text_idx": "#000001", "text": "Arrasateko Udalak, aukera berdintasunean eragiteko asmoz, laguntza deialdi bat jarri du abian, irabazi asmorik gabeko tokiko elkarteek antolatutako udalekuetan Arrasateko haurrek parte hartu dezaten sustatzeko."}, {"text_idx": "#000002", "text": "Dirulaguntza izango da partaidetza kuotaren % 90ekoa, eta gehienez ere 200 \u20ac emango dira haur bakoitzeko. Gainerako % 10a familiak ordainduko du. Udalak zuzenean ordainduko dizkie emandako dirulaguntzak udalekuak antolatzen dituzten tokiko elkarteei."}, {"text_idx": "#000004", "text": "Dirulaguntza horiek 3 eta 18 urte bitarteko seme-alabak dituzten familiek eskatu ahal izango dituzte. Haur bakoitzak dirulaguntza eskatu ahal izango du udaleku programa bakar baterako."}, {"text_idx": "#000005", "text": "Dirulaguntza jasotzeko, familiek baldintza hauek bete beharko dituzte izena emateko unean: urteko diru sarrera gordinek ezin izango dituzte gainditu zenbateko hauek: 2 pertsonako bizikidetza unitateak: 20.000 \u20ac, 3 pertsonako bizikidetza unitateak: 26.000 \u20ac, eta 4 pertsona edo gehiagoko bizikidetza unitateak: 30.000 \u20ac. Arrasaten erroldatuta egon behar dute, eta egunean egon behar dute udal tasa, isun eta zergen ordainketan."}, {"text_idx": "#000006", "text": "Eskabideak aurkezteko epea 2022ko ekainaren 30ean amaituko da. Eskabideak modu telematikoan aurkeztu daitezke udal webgunean edo aurrez aurre BAZ Biztanleen Arretarako Zerbitzuan (Arano eta Garcia maisu-maistren kalea 8)."}]